Tarybos reglamentas (EB) Nr. 545/2002
2002 m. kovo 18 d.
išplečiantis kai kurių riešutų ir saldžiavaisio pupmedžio ankščių kokybės ir prekybos jais gerinimo planų finansavimą, patvirtintą Reglamento (EEB) Nr. 1035/72 IIa dalimi, ir nustatantis konkrečią pagalbą lazdyno riešutams
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi:
(1) 1972 m. gegužės 18 d. Tarybos reglamento (EEB) Nr. 1035/72 dėl bendro vaisių ir daržovių rinkos organizavimo [4] IIa dalimi nustatytos įvairios specialiosios priemonės kai kurių riešutų ir saldžiavaisio pupmedžio ankščių gamybos ir prekybos jais sąlygų neatitikimui panaikinti. Pagalba skiriama gamintojų organizacijoms, gavusioms specialųjį pripažinimą ir pateikusioms kompetentingos institucijos patvirtintą savo produkcijos kokybės ir prekybos ja gerinimo planą.
(2) Kaip nurodyta Reglamento (EEB) Nr. 1035/72 14 straipsnio d punkto 2 pastraipoje, specialioji pagalba kokybės ir prekybos gerinimo planui rengti ir įgyvendinti skiriama ne ilgesniam negu 10 metų laikotarpiui, kad vėliau finansinę atsakomybę galima būtų perduoti gamintojams.
(3) Reglamentas (EEB) Nr. 1035/72 buvo panaikintas 1996 m. spalio 28 d. Tarybos reglamentu (EB) Nr. 2200/96 dėl bendro vaisių ir daržovių rinkos organizavimo [5]. Tačiau, kaip nurodyta Reglamento (EB) Nr. 2200/96 53 straipsnyje, visos gamintojų organizacijų teisės, įgytos remiantis Reglamento (EEB) Nr. 1035/72 IIa dalies nuostatomis, turi būti išsaugotos iki tol, kol jomis nebuvo pasinaudota.
(4) Keleto planų dešimties metų finansavimo laikotarpis baigėsi 2000 metais. Pagal šiuos planus priklauso teikti pagalbą ir vienuoliktaisiais metais, remiantis 2001 m. kovo 19 d. Tarybos reglamentu (EB) Nr. 558/2001, numatančiu iki vienerių metų pratęsti kai kurių kokybės ir prekybos gerinimo planų, patvirtintų pagal Reglamento (EB) Nr. 1035/72 [6] IIa dalies reikalavimus, finansavimo laikotarpį.
(5) Keleto papildomų planų dešimties metų finansavimo laikotarpis baigėsi 2001 metais.
(6) Remdamasi Reglamentu (EB) Nr. 2200/96, Komisija pateikė Tarybai Reglamento (EB) Nr. 2200/96 įgyvendinimo būklės ataskaitą. Joje, be kita ko, aprašomos specialiųjų su riešutais ir saldžiavaisio pupmedžio ankštimis susijusių priemonių, nustatytų Reglamento (EEB) Nr. 1035/72 IIa dalyje, įgyvendinimo išdavos, tačiau nepateikiama galutinių pasiūlymų dėl nuolatinės pagalbos šiam sektoriui pagrindų.
(7) Pripažįstant svarbų riešutų sektoriaus aplinkosauginį vaidmenį apsaugos nuo erozijos, priešgaisrinės apsaugos ir vietos genetinės medžiagos išsaugojimo srityse bei jo svarbų socialinį vaidmenį padedant išsilaikyti žemdirbiams ir tokiu būdu prisidedant prie kaimo išsaugojimo, 2001 metais toms gamintojų organizacijoms, kurių gerinimo planų finansavimo laikotarpis baigėsi 2001 metais, ir kurios ir toliau atitinka jų pripažinimo kriterijus, tikslinga iš 2002 metų biudžeto skirti tolesnį finansavimą šiems planams įgyvendinti. Lėšos turėtų būti skiriamos ir toms gamintojų organizacijoms, kurių pirmųjų gerinimo planų finansavimo laikotarpis baigėsi 2000 metais ir buvo pratęstas remiantis Reglamentu (EB) Nr. 558/2001.
(8) Į sritis, kurias priklauso finansuoti, turėtų būti įtrauktos ir plane numatytos sritys, patvirtintos 1990 ar 1991 metais, o vėliau, susijungus gamintojų organizacijoms arba jas pardavus, įtrauktos arba perkeltos į kitą planą.
(9) Finansavimas skiriamas tik pagal paraiškas gauti pagalbą už darbą, atliekamą iki 2002 metų birželio 15 dienos. Planams, kurių dešimties metų finansavimo laikotarpis baigėsi po 2000 metų birželio 15 dienos, pagal Reglamento (EB) Nr. 558/2001 nuostatas vienuoliktaisiais metais pagalbą leidžiama skirti tik iki 2001 metų birželio 15 dienos. Tęstinumo dėlei pagalba šiems planams turėtų būti skiriama ir nuo 2001 metų birželio 15 iki gruodžio 31 dienos.
(10) Siekiant paprastinti administravimo procedūras, pagalba turėtų būti skiriama tik toms sritims, dėl kurių buvo pateikta paraiška paskutiniais plano finansavimo metais.
(11) Laikotarpis iki vienerių metų yra nepakankamas atlikti ravėjimo darbus, persodinimą ir (arba) rūšinę rekonversiją, kaip minima 1989 m. kovo 20 d. Tarybos reglamento (EEB) Nr. 790/89, nustatančio papildomą vienodo dydžio pagalbą gamintojų organizacijų formavimui ir didžiausią leistiną sumą, skiriamą remti kokybės ir prekybos gerinimą riešutų ir saldžiavaisio pupmedžio ankščių auginimo sektoriuje [7] 2 straipsnio 1 dalyje. Dėl to didžiausia pagalbos vienam hektarui suma turėtų būti mokama už kitas operacijas, nurodytas pirmiau minimo reglamento 2 straipsnio 2 dalyje, o maksimalus Bendrijos indėlis turėtų būti 75 %.
(12) 1989 m. liepos 18 d. Komisijos reglamento Nr. 2159/89, nustatančio išsamias Tarybos reglamento (EEB) Nr. 1035/72 [8] IIa dalyje riešutams ir saldžiavaisio pupmedžio ankštims nustatytų specialiųjų priemonių taikymo taisykles, įgyvendinimo taisyklės turėtų būti taikomos per pratęsto pagalbos mokėjimo laikotarpį.
(13) Siekiant pagerinti lazdyno riešutų sektoriaus ekonominę padėtį, nustatyto dydžio pagalba turėtų būti skiriama už 2001-2002 prekybos metais išaugintus lazdyno riešutus toms gamintojų organizacijoms, kurių gerinimo planų remiantis šio reglamento nuostatomis pratęsti negalima,
PRIĖMĖ ŠĮ REGLAMENTĄ:
1 straipsnis
Tos pripažintos gamintojų organizacijos, besiverčiančios riešutų ir (arba) saldžiavaisio pupmedžio ankščių gamyba bei prekyba ir gaunančios pagalbą pagal Reglamento (EEB) Nr. 1035/72 IIa dalies nuostatas, kurių kokybės ir prekybos gerinimo planai buvo patvirtinti 1990 arba 1991 metais arba kurių planuose nustatytos 1990 arba 1991 metais patvirtintos sritys, gali prašyti pratęsti pagalbą šioms sritims dar vienerių metų laikotarpiui, remiantis šio reglamento 2 ir 3 straipsnyje nustatytomis taisyklėmis.
Per šį laikotarpį gamintojų organizacijos toliau įgyvendins paskutiniams metams patvirtintą planą.
Šiame reglamente paskutiniai plano metai reiškia dešimtuosius metus, kalbant apie 1991 metais patvirtintas sritis, ir vienuoliktuosius metus, kalbant apie sritis, patvirtintas 1990 metais, ir kurioms pagalbos skyrimas buvo pratęstas remiantis Reglamento (EB) Nr. 558/2001 nuostatomis.
2 straipsnis
Pagalba:
a) mokama tik už tas sritis, dėl kurių buvo pateikta paraiška gauti pagalbą paskutiniais plano metais;
b) gali būti ne didesnė negu 241,50 eurų vienam hektarui, iš kurių Bendrijos dalis turi sudaryti ne daugiau negu 75 %;
c) skiriama laikotarpiui iki vienerių metų iš karto po paskutinių plano metų, vėliausiai iki 2002 m. birželio 15 d.
Planams, pratęstiems remiantis Reglamento (EB) Nr. 558/2001 nuostatomis ir kurių paskutiniai metai prasideda po 2000 m. birželio 15 d., Bendrijos pagalba skiriama nuo 2001 m. birželio 15 d. iki paskutinių metų pabaigos.
3 straipsnis
Reglamentas (EEB) Nr. 2159/89 taikomas mutatis mutandis planams, už kuriuos pagalba mokama remiantis 1 straipsniu.
Prireikus papildomos įgyvendinimo priemonės priimamos remiantis Reglamento (EB) Nr. 2200/96 46 straipsnyje nustatyta tvarka.
4 straipsnis
Reglamento (EB) Nr. 2200/96 55 straipsnis keičiamas taip:
"55 straipsnis
2001-2002 prekybos metais užaugintiems lazdyno riešutams 15 eurų už 100 kg pagalba skiriama toms gamintojų organizacijoms, pripažintoms pagal Reglamentą (EEB) Nr. 1035/72 arba šį reglamentą, kurios įgyvendina kokybės gerinimo planą, kaip numatyta Reglamento (EEB) Nr. 1035/72 14d straipsnyje, arba operatyvinę programą, kaip numatyta 15 straipsnyje, ir negauna naudos iš pagalbos, nustatytos Reglamento (EB) Nr. 545/2002 1 ir 2 straipsniuose."
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. kovo 18 d.